ส่วนที่ 1

ข้อมูลสรุป (Executive Summary)

-   บริษัท ไทยฮา จำกัด (มหาชน) (“บริษัท”) หรือ (“THAI HA”) ก่อตั้งขึ้นเมื่อวันที่ 26
    มีนาคม 2536 โดยกลุ่มตระกูลตั้งพิรุฬห์ธรรม
    ด้วยวัตถุประสงค์เพื่อดำเนินธุรกิจด้านพืชผลการเกษตรและเกษตรแปรรูป ต่อมาในปี 2543
    บริษัทได้เพิ่มทุนจดทะเบียนเป็น 100 ล้านบาท เพื่อก่อสร้างโรงงานที่อำเภอสามพราน
    จังหวัดนครปฐม ซึ่งทำให้บริษัทสามารถเพิ่มกำลังการผลิตข้าวได้อีก 300% เป็นเทียบเท่า
    120,000 ตันข้าวเปลือกต่อปี
    เพื่อตอบสนองการเจริญเติบโตของยอดขายข้าวที่เพิ่มขึ้นอย่างรวดเร็ว ในปี 2546
    บริษัทได้เพิ่มทุนจดทะเบียนเป็น 115
    ล้านบาทเพื่อทยอยขยายกำลังการผลิตของโรงงานที่นครปฐมดังกล่าว
    และลงทุนเพิ่มเติมในโรงงานผลิตวุ้นเส้นถั่วเขียวที่ อำเภอ ตากฟ้า จังหวัด นครสวรรค์

-   บริษัทประกอบธุรกิจการผลิตและจำหน่ายข้าวขาวหอมมะลิชนิดบรรจุถุงและธัญพืชต่างๆชนิดบรรจุถุง
    และสินค้าเกษตรแปรรูปประเภทผลิตภัณฑ์ วุ้นเส้น และน้ำส้มสายชูภายใต้ชื่อตรา “เกษตร”
    และ ตรา “ฉลาดชิม” และน้ำมันพืชตรา “เชียร์”
    โดยมีวัตถุประสงค์เพื่อสามารถตอบสนองผู้บริโภคที่ต้องการสินค้าที่มีคุณภาพสูง (Premium)
    เมื่อเทียบกับสินค้าชนิดเดียวกัน และเมื่อเดือนกันยายน 2547 บริษัทมีบริษัทย่อย 1 บริษัทคือ
    บริษัท เชียร์ เทรดดิ้ง จำกัด ซึ่งเป็นผู้ดำเนินธุรกิจช่องทางการจัดจำหน่ายสินค้า Consumer
    ในประเทศ ได้แก่ ดิสเค้าท์สโตร์ ซุปเปอร์มาร์เก็ต ยี่ปั๊ว/ซาปั๊ว และ ช่องทางจัดจำหน่าย
    “CATERING” ได้แก่ โรงแรม ภัตตาคาร ร้านอาหาร และอุตสาหกรรมอาหารต่อเนื่อง

-   สำหรับการทำการตลาดผู้บริโภคในประเทศนั้น ตั้งแต่ปี 2542
    เป็นต้นมาบริษัทได้เริ่มลงทุนโฆษณาผ่านสื่อทีวีและวิทยุทั่วประเทศ
    ซึ่งทำให้ผู้บริโภคจดจำตราสินค้าอย่างรวดเร็วและทั่วถึง
    โดยเป็นการนำเสนอภาพลักษณ์ของสินค้า ที่มีคุณภาพสูง และพิถีพิถันในการคัดเลือกวัตถุดิบ
    สำหรับตลาดต่างประเทศนั้น ตั้งแต่ปี 2543 เป็นต้นมา บริษัททำการโฆษณาผ่านดาวเทียม
    การออกงานแสดงสินค้า และการทำโรดโชว์ ภายใต้ตรา “KASET BRAND”, “SMART
    CHEF” และ “IMPERIAL TASTE”
    โดยมีเป้าหมายที่จะสร้างตราสินค้าระดับโลกเพื่อให้ลูกค้าในต่างประเทศได้เป็นที่รู้จักและยอมรับมากขึ้น
    ทั้งนี้ บริษัทมีสัดส่วนยอดขายรวมในประเทศต่อต่างประเทศคิดเป็น 72 : 28 ในปี 2546
    และเมื่อบริษัทลงทุนในบริษัทย่อยดังกล่าวในปี 2547
    สัดส่วนยอดขายในประเทศต่อต่างประเทศของบริษัทและบริษัทย่อยรวมกันสำหรับปี 2547
    และ2548 ยังมีสัดส่วนคงที่โดยอยู่ในระดับที่ 72 : 28

-   บริษัทได้พัฒนาคุณภาพการผลิตจนได้การรับรองมาตรฐานสินค้า
    และมาตรฐานความปลอดภัยทางด้านอาหารจากหลายระบบทั้ง 2 โรงงาน อาทิเช่น HALAL,
    GMP, HACCP มาตรฐานระบบ ISO 9001:2000 ทั้งระบบจากสถาบัน SGS, THAILAND
    BRAND มาตรฐานกรมการค้าภายใน และมาตรฐานกรมการค้าต่างประเทศ
    รวมถึงเป็นบริษัทรายแรกที่ได้รับรางวัลประกาศนียบัตรเกียรติคุณการควบคุมคุณภาพและการโฆษณาเป็นธรรมจากสำนักงานคุ้มครองผู้บริโภค
    (สคบ.) โดยในปี 2546
    ผลิตภัณฑ์ข้าวหอมมะลิตราเกษตรได้ก้าวขึ้นเป็นผู้นำตลาดภายในประเทศ (ที่มา: AC Neilsen
    Retail Audit Thailand)
    และจากนโยบายแนวรุกทางการตลาดที่ต้องการเป็นสินค้าระดับโลกทำให้ในปี 2547
    บริษัทได้รับรางวัล Prime Minister Award ประเภท Brand Name
    โดยกรมส่งเสริมการส่งออก กระทรวงพาณิชย์ ทั้งนี้เพื่อเป็นการพัฒนาอย่างต่อเนื่อง
    บริษัทได้มีการจัดทำแผนงานการวิจัยและพัฒนาของบริษัทในอนาคต ได้แก่
    โครงการพัฒนาผลิตภัณฑ์จากข้าวและธัญพืช เพื่อเป็นอาหารสุขภาพ เป็นต้น

-   เนื่องจากบริษัทได้เล็งเห็นโอกาสในการเติบโตของตลาดข้าวขาวหอมมะลิทั้งภายในและต่างประเทศ
    จึงมีเป้าหมายที่จะขยายส่วนแบ่งการตลาดข้าวขาวหอมมะลิโดยบริษัทได้ดำเนินการขยายพื้นที่โรงงานที่อำเภอสามพราน
    จ. นครปฐมและสร้างคลังสินค้าเพิ่มเติม 1 หลังเพื่อรองรับกำลังการผลิตเพิ่มขึ้นอีก 30%
    เป็นที่เรียบร้อยแล้ว เมื่อไตรมาสที่ 4 ของปี 2547 จากที่เดิมบริษัทมีกำลังการผลิตเทียบเท่า
    120,000 ตันข้าวเปลือกต่อปีเป็นเทียบเท่า 150,000 ตันข้าวเปลือกต่อปี
    และได้ทยอยติดตั้งเครื่องจักรพร้อมเพิ่มกำลังการผลิตวุ้นเส้นอีก 100% จากปัจจุบัน 1,200
    ตันเป็น 2,400 ตันต่อปี ซึ่งคาดว่าจะแล้วเสร็จภายในไตรมาสที่ 1 ของปี 2549
    โดยการซื้อเครื่องจักรเพิ่มเติมที่ทันสมัยสำหรับโรงงานซึ่งตั้งอยู่ที่ อ. ตากฟ้า จ. นครสวรรค์
    เพื่อสามารถรองรับความต้องการผลิตภัณฑ์วุ้นเส้นที่มีคุณภาพสูงของผู้บริโภคในประเทศ

-   ในปี 2546 และปี 2547 บริษัทมีรายได้จากการขายทั้งสิ้น 961.37 ล้านบาท และ
    1,110.03 ล้านบาท ตามลำดับ หรือเพิ่มขึ้นร้อยละ 15.46
    โดยเป็นผลมาจากยอดขายในผลิตภัณฑ์กลุ่มข้าวสารเป็นหลักซึ่งเพิ่มขึ้นอย่างเห็นได้ชัดจากการขยายกำลังการผลิต
    เพื่อขยายส่วนแบ่งตลาดในทุกช่องทางจัดจำหน่าย
    และมาจากการที่ราคาขายต่อหน่วยโดยเฉลี่ยเพิ่มขึ้น โดยในปี 2547 บริษัทมีกำไรสุทธิอยู่ที่
    35.18 ล้านบาท หรือเพิ่มขึ้น 65.32% เมื่อเทียบกับปี 2546 ซึ่งอยู่ที่ 21.28 ล้านบาท
    และเมื่อบริษัทซื้อบริษัทย่อยดังกล่าวในปี 2547
    บริษัทและบริษัทย่อยมีรายได้จากการขายรวมกันทั้งสิ้น 1,231.39 ล้านบาท
    โดยแบ่งออกเป็นยอดขายของบริษัทจำนวน 1,110.03 ล้านบาท
    ส่วนเพิ่มของยอดขายในบริษัทย่อยที่เกิดจากการ Mark up
    ราคาขายในสินค้าที่ซื้อมาจากบริษัทเพื่อขายต่ออีกจำนวน 20.42 ล้านบาท
    และยอดขายของบริษัทย่อยในช่วง 5 เดือน (ส.ค.-ธ.ค. 2547) จำนวน 100.95 ล้านบาท
    ซึ่งมาจากการกระจายสินค้า Trading
    โดยบริษัทย่อยซื้อมาเพื่อขายต่อในช่องทางการจัดจำหน่ายสินค้า Consumer
    ในประเทศและช่องทาการจัดจำหน่ายสินค้า ”CATERING”

-   ในปี 2548 ที่ผ่านมา
    บริษัทประสบความสำเร็จในการดำเนินการส่งออกสินค้าของบริษัทไปยังต่างประเทศถึง 50
    ประเทศทั่วโลก ซึ่งเพิ่มขึ้นจากปี 2547 ประมาณ 8 ประเทศ
    จากเป้าหมายที่ตั้งไว้ว่าจะจำหน่ายสินค้าไปยัง 60 ประเทศทั่วโลกภายในปี 2550 นอกจากนี้
    บริษัท เชียร์ เทรดดิ้ง จำกัด ซึ่งเป็นบริษัทย่อย ได้ทำการพัฒนามาตรฐานการดำเนินงาน
    จนได้รับการรับรองมาตรฐานระบบ ISO 9001:2000 จากสถาบัน SGS

-   ทั้งนี้ จากสภาพเศรษฐกิจทั้งในประเทศและต่างประเทศ ในรอบปีที่ผ่านมา
    ที่ชะลอตัวด้วยผลกระทบของราคาน้ำมัน
    ส่งผลให้ภาพรวมของอุตสาหกรรมข้าวบรรจุถุงของประเทศลดลงกว่า 30%
    และในไตรมาสแรกมีผู้ประกอบการข้าวบรรจุถุงรายย่อยบางรายต้องการที่จะบุกตลาดเพื่อเพิ่มส่วนแบ่งทางตลาดในช่องทางจัดจำหน่าย
    Modern Trade จึงใช้กลยุทธ์การลดราคา อย่างไรก็ตาม
    สงครามราคาได้ยุติลงในช่วงไตรมาสแรกเนื่องจากปัญหาทางด้านต้นทุนของผู้ประกอบการรายย่อยเหล่านั้น
    และบริษัทได้เริ่มทำการปรับราคาข้าวขึ้นในช่วงปลายของไตรมาสที่ 2 โดยในปี 2548
    บริษัทและบริษัทย่อยมียอดขายรวมกันเท่ากับ 1,166.89 ล้านบาท
    ในขณะที่อัตรากำไรขั้นต้นของบริษัทและบริษัทย่อยในปี 2548 เท่ากับ 14.76%
    ทั้งนี้จากการเพิ่มของค่าใช้จ่ายในการส่งเสริมการขาย
    เพื่อรักษาส่วนแบ่งตลาดในช่วงสงครามราคาในไตรมาส 1
    และค่าขนส่งที่สูงขึ้นอันเป็นผลกระทบจากความผันผวนของราคาน้ำมัน
    รวมถึงการลงทุนในกิจการของบริษัทไทยฮา ออสเตรเลีย ในไตรมาส 4
    ทำให้อัตรากำไรจากการดำเนินงานและอัตรากำไรสุทธิของบริษัทและบริษัทย่อยในปี 2548
    อยู่ที่ 8.88 ล้านบาท โดย ณ วันที่ 30 ธันวาคม 2548 บริษัทและบริษัทย่อยมีสินทรัพย์ทั้งสิ้น
    606.65 ล้านบาท หนี้สินรวม 395.85 ล้านบาท และส่วนผู้ถือหุ้น 210.80 ล้านบาท